A születési név megváltoztatását – kérelemre – a Budapest Főváros Kormányhivatala Állampolgársági és Anyakönyvi Főosztály Névváltoztatási és Anyakönyvi Osztály engedélyezi. A születési név megváltoztatása iránti kérelmet személyesen lehet előterjeszteni az anyakönyvvezetőnél, külföldön élő magyar állampolgár esetében az illetékes konzuli tisztviselőnél. Kiskorú gyermek névváltoztatását törvényes képviselője, cselekvőképességet teljesen korlátozó gondnokság alatt álló személy kérelmét a gondnok terjesztheti elő. Amennyiben a szülők elváltak, kiskorú gyermek esetében mindkét szülő hozzájárulása szükséges a név megváltoztatásához. Ettől csak abban az esetben lehet eltérni, ha a szülő felügyeleti jogát megvonták, és ezt jogerős bírósági határozat igazolja. 14. életévét betöltött kiskorú esetén az ő hozzájárulása is szükséges. A kérelemnek tartalmaznia kell: a kérelmező személyi adatait (születési családi és utónevét, házassági nevét, születési helyét, anyja születési nevét), személyi azonosítóját, annak hiányában születési idejét, továbbá családi állapotát, házasságkötésének helyét, idejét, lakóhelyét, értesítési címét, személyazonosságát és magyar állampolgárságát igazoló okiratának számát és érvényességi idejét; amennyiben a kérelmező családi állapota házas, a névváltoztatással érintett házastársa személyi adatait (születési családi és utónevét, házassági nevét, születési helyét, anyja születési nevét), személyi azonosítóját, annak hiányában születési idejét; a kérelmező kiskorú gyermeke(i) személyi adatait (születési családi és utónevét, születési helyét, anyja születési nevét), személyi azonosítóját, annak hiányában születési idejét; a kérelem indokolását; nyilatkozatot arról, hogy a kérelmező – születési családi vagy utónevének megváltoztatását – korábbi eljárásban engedélyezték-e. Születési név megváltoztatására irányuló kérelemben meg kell jelölni azt a családi, illetve utónevet, melyet a kérelmező új névként kíván viselni. A kérelemhez mellékelni kell a kérelmező, valamint azon személyek anyakönyvi kivonatát, akiknek anyakönyvi bejegyzését a névváltozás érinti. A névváltoztatás engedélyezésének feltétele a külföldön történt anyakönyvi események (születés és házasság, bejegyzett élettársi kapcsolat) hazai anyakönyvezése. A születési név megváltoztatására irányuló kérelem igazgatási szolgáltatási díja 10.000 forint. Az egy családhoz tartozó nagykorúak közös kérelme esetében az igazgatási szolgáltatási díjat minden nagykorúnak külön-külön kell megfizetnie. Az igazgatási szolgáltatási díjat Budapest Főváros Kormányhivatala által megjelölt számlára kell megfizetni: Átutalás összege: 10.000,-FT Számlaszám: 10023002-00299592-00000000 Kedvezményezett neve: Budapest Főváros Kormányhivatala Közlemény: névváltoztatással érintett személy házassági és születési neve (kiskorú vagy gondnokolt esetén is minden esetben a névváltoztatással érintett személy nevét szükséges feltüntetni, nem pedig a befizetést teljesítő személyét.) Az átutalás megtörténtének igazolására szolgáló banki visszaigazolás másolatát a névváltoztatási kérelemhez csatolni szükséges. Szervezeti egység: Általános Igazgatási Csoport Ügyintéző: Bálint Krisztina